อยุธยาอลิอันซ์ ยุบศูนย์ขายประกันชี้เป็นการเพิ่มประสิทธิภาพ
อยุธยา อลิอันซ์ ซี.พี. ยุบรวมศูนย์ขายประกันทางโทรศัพท์เชียงใหม่ นครราชสีมา จาก 5 เหลือ 3 เพิ่มประสิทธิภาพ พร้อมตั้งเป้าปี 2553 เป็นปีแห่งการสร้างประวัติศาสตร์
19 มี.ค. 2553

อยุธยา อลิอันซ์ ซี.พี. ยุบรวมศูนย์ขายประกันทางโทรศัพท์เชียงใหม่ นครราชสีมา จาก 5 เหลือ 3 เพิ่มประสิทธิภาพ พร้อมตั้งเป้าปี 2553 เป็นปีแห่งการสร้างประวัติศาสตร์
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัทอยุธยา อลิอันซ์ ซี.พี. ประกันชีวิต เปิดเผยว่า ปี 2552 บริษัทได้ตัดสินใจยุบรวมศูนย์ขายประกันทางโทรศัพท์ หรือ คอลล์เซ็นเตอร์ ที่จังหวัดเชียงใหม่ และ นครราชสีมา เพื่อให้การควบคุมผลงานการขายมีประสิทธิภาพเพิ่มขึ้น ทำให้ศูนย์คอลล์เซ็นเตอร์ของบริษัทเหลือ 3 จุด จากเดิม 5 จุด แต่จะไม่มีผลกระทบต่อการดำเนินงานในปีนี้ เนื่องจากที่ผ่านมายอดขายจะเพิ่มขึ้นในช่วงที่หัวหน้าทีมไปตรวจผลงาน เมื่อหัวหน้าทีมไปศูนย์อื่น ยอดขายก็จะลดลง จึงเห็นว่าการยุบรวมแล้วตั้งหัวหน้าทีมดูแลเต็มเวลา จะทำให้ผลงานดีขึ้น ส่วนพนักงานประจำศูนย์ซึ่งเน้นรับคนท้องถิ่น ได้เจรจาจ่ายชดเชยตามกฎหมาย อย่างไรก็ตาม บุคลากรขายประกันทางโทรศัพท์ ยังเป็นที่ต้องการของตลาด
สำหรับผลประกอบการปี 2552 โตต่อเนื่องทุกช่องทาง โดยมีเบี้ยประกันรับปีแรก  รวม 4,263 ล้านบาท เพิ่มขึ้น 30% มาจาก 3 ช่องทางหลัก ดังนี้คือ จากช่องทางตัวแทน 2,571 ล้านบาท เพิ่มขึ้น 40% ซึ่งถือเป็นช่องทางที่ทำรายได้หลักให้กับบริษัท โดยมีสัดส่วนถึง 60% แบงก์แอสชัวรันส์ 841 ล้านบาท เพิ่มขึ้น 31%  โดยมีสัดส่วน 20 % และช่องทางการตลาดขายตรง 755 ล้านบาท เพิ่มขึ้น 32% โดยมีสัดส่วนถึง 18%
แม้ว่า สถานการณ์ทางการเมืองและเศรษฐกิจที่เกิดขึ้น อาจทำให้ความมั่นใจของผู้บริโภคลดลง แต่ยอดเบี้ยประกันรับปีแรก ของบริษัทฯ ในเดือนมกราคม  ปี 2553 ที่ผ่านมา กลับโตสวนกระแส   โดยเพิ่มขึ้น 29% เทียบกับช่วงเดียวกันของปีก่อน ทั้งนี้เนื่องมาจากการที่ผลิตภัณฑ์ของบริษัท มีความหลากหลายและตอบสนองทุกความต้องการของลูกค้าในทุกช่องทาง ทำให้สามารถขยายฐานผู้ถือกรมธรรม์ได้มากขึ้น 
นายสตีเฟ่น เปิดเผยว่า สำหรับทิศทางการดำเนินธุรกิจในปี 2553 ตั้งเป้าหมายเบี้ยประกันรับปีแรกเพิ่มขึ้น 40% หรือคิดเป็น 6,000 ล้านบาท จะยังคงเดินหน้าใช้กลยุทธ์ อยุธยา อลิอันซ์ ซี.พี. "จะทาสีบ้านคนไทยทุกหลังเป็นสีน้ำเงิน” โดยยึดลูกค้าเป็นศูนย์กลางอย่างต่อเนื่อง เพราะเชื่อมั่นว่าเป็นหัวใจของความสำเร็จและการเติบโตที่ยั่งยืน โดยในปีนี้ตั้งเป้าว่าจะเป็นปีแห่งการสร้างประวัติศาสตร์ของ อยุธยา อลิอันซ์ ซี.พี. ทั้งในด้านการเติบโตของธุรกิจและความแข่งแกร่งของแบรนด์